**Družinsko bogoslužje 4. nedelje med letom**

Pri današnjem bogoslužju bodimo pozorni na poslušanje ljudi in Boga. Z ušesi poslušamo ljudi, s srcem pa Boga, ki nam v tihoti šepeta, kaj naj storimo in česa ne smemo narediti.

*Na mizi je križ, prižgana sveča.*

*Pripravimo tudi narisano uho in narisano srce.*

*Primerno je, da začnemo s pesmijo :*  *Živo verjem Jezus v te…(lahko tudi kakšno drugo primerno pesem)*

***Voditelj:*** V imenu Očeta in Sina in Svetega Duha. **Vsi:** Amen.

**Otrok:** Živeti prav je težko. Da bi znali prav živeti, je potrebno znati poslušati Boga, starše, duhovnike, katehete, vzgojitelje in učitelje. Naj bo srce(otrok narisano srce prime v roke in ga po povedanem položi h križu), ki ga držim v roki, znamenje naše odprtosti, da bomo Boga še bolj poslušali in njegove navdihe zvesto izpolnjevali.

**Otrok:** (Drži v rokah narisano uho in ga po tem, ko pove položi k srcu in križu) Uho naj nas spominja, da bomo še bolj poslušali vse tiste, ki nas vodijo po pravi poti življenja.

Voditelj: Gotovo smo danes, veseli, da smo se zbrali skupaj pri molitvi, da bomo slavili našega Boga. Vabim vas, da posebno prisluhnemo Božji besedi, ki nam v tihoti šepeta. V tišini srca obžalujmo vse svoje grehe in prosimo usmiljenega Očeta, da nas poveže v družino, kjer se imajo med seboj še bolj radi.

**Voditelj:**  Usmili se nas, Gospod.   
**Vsi:** Ker smo grešili zoper tebe.

**Voditelj:** Skaži nam svoje usmiljenje.   
**Vsi:** In daj nam svoje rešenje.

**Voditelj:**  Usmili se nas, vsemogočni Bog, odpusti nam naše grehe in nas privedi v večno življenje. **Vsi: Amen.**

***Voditelj:***Gospod, usmili se.**Vsi: Gospod, usmili se.**

**Voditelj:** Kristus, usmili se. **Vsi: Kristus, usmili se.**

**Voditelj:** Gospod, usmili se**.**  **Vsi: Gospod, usmili se.**

*Voditelj:* Molimo. Gospod, naš Bog, pomagaj nam, da bomo tebe z vsem srcem častili in vsakega človeka ljubili v Kristusu, tvojem Sinu, ki s teboj v občestvu Svetega Duha živi in kraljuje vekomaj. Vsi: Amen.

**Voditelj:** Poslušajmo evangeljski odlomek (Mr 1,21-28)

*Nekdo od prisotnih, ali voditelj sam, prebere odlomek.*

V Kafarnáumu je Jezus v soboto šel v shodnico in učil. Strmeli so nad njegovim naukom, kajti učil jih je kakor tisti, ki ima oblast, in ne kakor pismouki. V njihovi shodnici pa je bil prav tedaj človek z nečistim duhom in je zavpil: »Kaj imamo s teboj, Jezus Nazaréčan? Si nas prišel pokončat? Vem, kdo si: Sveti, od Boga.« Jezus pa mu je zapovedal: »Umolkni in pojdi iz njega!« Nečisti duh ga je stresel, zavpil z močnim glasom in šel iz njega. Vsi so se tako začudili, da so razpravljali med seboj: »Kaj je to? Nov nauk z oblastjo! Celo nečistim duhovom ukazuje in so mu pokorni.« In glas o njem se je takoj razširil po vsej okolici v Galileji.

*Sedaj lahko vsak pove svojo misel, svoje mnenje, svoja vprašanja...*

*Sledijo prošnje*

*Prošnje*

**Voditelj:** Jezus nas vabi, da ga poslušamo in da se v molitvi obračamo k nebeškemu Očetu. Sedaj ga prosimo:

1. Dobri Oče, ti nas imaš rad. Rad nam prisluhneš. Prosimo te, ostani z nami v vseh trenutkih življenja, še zlasti, kadar nam bo težko pri srcu.
2. Poklical si papeža, da vodi tvojo in našo Cerkev. Naj bo vedno poslušen Svetemu Duhu, da bo v svetu znamenje tvoje ljubezni in miru.
3. Naši starši so ti prisluhnili in sprejeli tvoj klic k življenju. Spremljaj jih še naprej s svojo besedo, da bodo tvoji zvesti poslušalci in bodo dobro uresničevali svoj življenjski poklic.
4. Tudi nas, otroke, neprestano kličeš, da te poslušamo, ubogamo in sledimo tvojemu vabilu. Podari nam moč, da bomo z veseljem hodili za tvojim sinom, Jezusom Kristusom.
5. Tvoj Sin Jezus je imel za bolne in trpeče čuteče srce. Prosimo te, ozri se na bolne po vsem svetu, da bodo čutili tvojo bližino in ti popolnoma zaupali svoje življenje.
6. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
7. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
8. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Hvala ti, dobri Oče, da si nas poslušal. V zaupanju ti izročamo prošnje, ki so naš iskreni klic k tebi, da nam pomagaš in jih uslišiš po svojem sinu Jezusu Kristusu, ki s teboj živi in kraljuje vekomaj. **Vsi:** Amen.

**Voditelj:** Jezus, ti si se zelo rad pogovarjal z Očetom. To so videli tvoji učenci, zato so te prosili, da jih naučiš moliti. Sedaj bomo vsi skupaj zmolili Očenaš s prošnjo, da bi znali poslušati vsakega človeka in bili vedno pripravljeni poslušati s srcem Boga, ki nam v tihoti šepeta.

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Molimo. Nebeški Oče, molitev, ki smo se je udeležili, naj nas vodi na poti k večnemu zveličanju, krepi našo vero in naredi, da bomo kvas sveta. Po Kristusu, našem Gospodu.

**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Poglejte, kakšno ljubezen nam je izkazal dobri Bog…..